NACRT ODLUKE

 Na temelju članka 35. Zakona o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) i članka 36. Statuta Općine Sveti Ivan Žabno („Službeni glasnik Koprivničko-križevačke županije“, br. 4/21.), Općinsko vijeće Općine Sveti Ivan Žabno na sjednici održanoj dana \_\_. \_\_\_\_\_\_\_\_ 2025. godine, donijelo je

**ODLUKU**

**o sufinanciranju troškova logopedske terapije za djecu**

**predškolske i osnovnoškolske dobi s prebivalištem na području Općine Sveti Ivan Žabno**

Članak 1.

 Odlukom o sufinanciranju troškova logopedske terapije za djecu predškolske i osnovnoškolske dobi s prebivalištem na području Općine Sveti Ivan Žabno (u daljnjem tekstu: Odluka) propisuju se uvjeti i način ostvarivanja prava na sufinanciranje troškova logopedske terapije za djece predškolske i osnovnoškolske dobi s prebivalištem na području Općine Sveti Ivan Žabno.

Članak 2.

Pravo na sufinanciranje troškova logopedske terapije (u daljnjem tekstu: pravo na sufinanciranje) roditelji odnosno skrbnici djece predškolske odnosno osnovnoškolske dobi mogu ostvariti pod sljedećim uvjetima koji moraju biti ispunjeni kumulativno:

* dijete mora imati prebivalište na području Općine Sveti Ivan Žabno,
* oba roditelja, samohrani roditelj ili skrbnik moraju imati prebivalište na području Općine

Sveti Ivan Žabno,

* djetetu je dijagnosticirana jezično-govorna teškoća.

Podnositelj zahtjeva i članovi njegovog domaćinstva moraju imati podmirene sve obveze

prema Općini Sveti Ivan Žabno.

Članak 3.

 Općina Sveti Ivan Žabno sufinancirat će troškove logopedske terapije u iznosu 15,00 eura po satu logopedske terapije, dva puta tjedno, po djetetu.

Članak 4.

 Radi ostvarivanja prava na sufinanciranje roditelji, skrbnici, odnosno samohrani roditelj obvezni su Jedinstvenom upravnom odjelu Općine Sveti Ivan Žabno (u daljnjem tekstu: Jedinstveni upravni odjel) podnijeti pisani zahtjev.

 Uz pisani zahtjev iz stavka 1. ovog članka potrebno je priložiti:

* izvadak iz matice rođenih ili rodni list za dijete,
* uvjerenje o prebivalištu djeteta (ne starije od 30 dana) ili presliku osobne iskaznice,
* uvjerenje o prebivalištu za oba roditelja, samohranog roditelja odnosno skrbnika (ne

starije od 30 dana) ili preslike osobnih iskaznica,

* mišljenje liječnika pedijatra ili specijaliste školske medicine o potrebi provođenja

logopedske terapije, uz naznaku jezično-govorne teškoće.

Članak 5.

 Zahtjev iz članka 4. ove Odluke predaje se u mjesecu siječnju tekuće godine za ostvarivanje prava na sufinanciranje u tekućoj kalendarskoj godini.

 Za zahtjeve koji su predani tijekom tekuće godine, pravo na sufinanciranje ostvaruje se od idućeg mjeseca.

Članak 6.

 Po podnesenom zahtjevu iz članka 4. ove Odluke Jedinstveni upravni odjel provjerava postoje li nepodmirena dugovanja prema Općini Sveti Ivan Žabno po bilo kojoj osnovi prema adresi prebivališta oba roditelja, skrbnika ili samohranog roditelja.

Članak 7.

 Po podnesenom zahtjevu iz članka 4. ove Odluke Jedinstveni upravni odjel podnositelju zahtjeva izdaje rješenje.

 Roditelj ili skrbnik dužan je najkasnije u roku osam (8) dana prijaviti Jedinstvenom upravnom odjelu svaku promjenu činjenica i okolnosti koje utječu na daljnje korištenje prava propisanih ovom Odlukom.

 U slučaju da roditelj ili skrbnik u roku iz stavka 2. ovog članka ne prijavi promjenu činjenica i okolnosti koje su utjecale na sufinanciranje, isti su dužni sami snositi troškove logopedske terapije, a Općini Sveti Ivan Žabno nadoknaditi nastalu štetu.

Članak 8.

 Radi provedbe ove Odluke ovlašćuje se općinski načelnik Općine Sveti Ivan Žabno za sklapanje ugovora s ovlaštenim logopedima.

 Utvrđeni iznos sufinanciranja isplaćivat će se temeljem ugovora iz stavka 1. ovog članka po ispostavljenim mjesečnim računima kojima treba biti priložena specifikacija djece.

Članak 9.

 Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE

OPĆINE SVETI IVAN ŽABNO

KLASA: 402-03/25-01/\_\_

URBROJ: 2137-19-02/1-25-1

Sveti Ivan Žabno, \_\_. \_\_\_\_\_\_\_ 2025.

PREDSJEDNIK:
Krešimir Habijanec